Poul Duedahl

Poul Duedahl (født 14. juni 1973) er en dansk forfatter og historiker. Han er ansat som professor på Historiestudiet på Aalborg Universitet.

Duedahl har en ph.d. i historie og har udgivet adskillige bøger og artikler om det 19. og 20. århundredes danmarks- og verdenshistorie.

Fundet af en række hidtil forsvundne dagbøger, skrevet af en af danmarkshistoriens mest betydningsfulde regeringsledere, J.C. Christensen (1856-1930), i tiden omkring Systemskiftet, danner baggrund for den anmelderroste biografi J.C. Christensen. Et politisk menneske (2006), der er udgivet af forlaget Gyldendal.

Blandt de kulturhistoriske værker kan nævnes bøgerne Forbrydelsens ansigt (2013), der handler om forbryderbilledets danmarkshistorie, Nattens gerninger (2015) der handler om nattens kulturhistorie, og Ondskabens øjne (2016) der fortæller historien om den sidste henrettelse ved halshugning i Danmark. Bøgerne er udgivet på Gads Forlag.

Duedahl bidrog med første bind, Gudhjemtid (2017), til serien 100 danmarkshistorier, der udkommer på Aarhus Universitetsforlag. Bogen handler om tidsopfattelsens danmarkshistorie og er udgivet i 140.000 fysiske eksemplarer. Han har desuden skrevet bogen Velkommen på bagsiden. Danmarkshistorien på vrangen, som var den officielle udgivelse i forbindelse med historiefestivallen Golden Days 2018, og som bl.a. blev nomineret til Weekendavisens Litteraturpris og Blixenprisen. Bogen danner baggrund for tv-serien 'Danmarkshistorien på vrangen' i seks afsnit, som blev vist på DR2 i foråret 2020 og genudsendt i efteråret 2023.

Bogen Billeder fra en anden verden med historien om De Kellerske Anstalter udkom i 2019 og danner baggrund for tv-programmet 'Anstalten' i tv-serien 'Et sted, to verdener'. Den blev sendt på DR2 i januar 2023 og genudsendt samme efterår. 

Bogen Grænseland, udgivet i samarbejde med Danmarks Radio, udkom i maj 2020 i forbindelse med tv-serien på DR1 af samme navn i anledning af 100-året for Genforeningen i 1920.

Bogen Afvigernes ø udkom i 2023 og indholdet danner bl.a. inspiration for tv-serien 'Nyrup - søn af en udstødt', der blev sendt på DR1 i januar 2023 og var blandt årets mest sete tv-programmer.

Han har som den første modtaget prisen for Årets historiske bog, uddelt af Dansk Historisk Fællesråd, hele tre gange. I 2013 for bogen Forbrydelsens ansigt, i 2016 for bogen Ondskabens øjne, og i 2018 for bogen Velkommen på bagsiden.

I september 2023 modtog han desuden Erik Kjersgaard Prisen, som gives til personer, der har sat historie på dagsordenen og fremmet historieinteressen i Danmark.

I 2013-18 fungerede han som forskningsleder for et internationalt forskningsprojekt om UNESCO's historie og som generalsekretær for Det 29. Nordiske Historikermøde, der blev afholdt i Aalborg den 15.-18. august 2017.

Han er desuden anmelder og klummeskribent ved Weekendavisen.

Udvalgte publikationer 
Afvigernes ø, København: Gads Forlag 2023, 244 s. (sammen med Maria Clement Hagstrup)
Den fjerde rytter. 10.000 års epidemihistorie, København: Gads Forlag 2020, 248 s. (sammen med Jeanette Varberg)
Grænseland, København: Danmarks Radio/Gads Forlag 2020, 320 s.
Billeder fra en anden verden, København: Gads Forlag 2019, 200 s.
Velkommen på bagsiden. Danmarkshistorien på vrangen, København: Golden Days/Gads Forlag 2018, 388 s.
 Gudhjemtid, Aarhus: Aarhus Universitetsforlag 2017, 100 s.
 Fra overmenneske til UNESCO-menneske, Odense: Syddansk Universitetsforlag 2017, 384 s.
 A History of UNESCO, London: Palgrave Macmillan 2016, 340 s.
 Ondskabens øjne, En biografi om Jens Nielsen, København: Gads Forlag 2016, 366 s.
 Nattens gerninger, København: Gads Forlag 2015, 324 s. (sammen med Ulrik Langen)
 Forbrydelsens ansigt, København: Gads Forlag 2013, 340 s.
 Introduktion til dokumentanalyse, Odense: Syddansk Universitetsforlag 2010, 154 s.
 J.C. Christensen. Et politisk menneske, København: Gyldendal 2006, 508 s.
 J.C. Christensen. Dagbøger 1900-1908. København: Gyldendal 2006, 495 s.
 De måske udstødte. Historiens marginale eksistenser, Aalborg: Aalborg Universitetsforlag 2005, 300 s.
 Jeg har aldrig kendt mage til land. Rejseberetninger fra Danmark gennem 1000 år, København: Aschehoug 2002, 318 s.

Artikler

Referencer 

Historikere fra Danmark
Faglitterære forfattere fra Danmark
Ansatte ved Aalborg Universitet
Personer i Kraks Blå Bog
Professorer fra Aalborg Universitet